b"\n_START_ARTICLE_\nLansangang Quirino\n_START_SECTION_\nKasaysayan\n_START_PARAGRAPH_\nBagamat unang ipinangalang Daang Manila-del Monte Garay (Manila-Del Monte Garay Road), pinalitan ito bilang Daang Don Tomas Susano (Don Tomas Susano Road) kalaunan, mula sa kinikilalang politikal na pinuno ng distrito, noong panahon ng pananakop ng mga Amerikano sa Pilipinas. Pinalitan muli ang pangalan sa Lansangang Quirino kasunod ng pagpanaw ng Pangulong Elpidio Rivera Quirino (1890-1956) na tumira sa isang kalapit na bahay bakasyunan at pumanaw sa parehong tirahan.\n_START_SECTION_\nPag-uugnay sa Abenida Commonwealth\n_START_PARAGRAPH_\nNoong Oktubre 1, 2009, inanunsiyo ng alkalde ng Lungsod Quezon na si Feliciano Belmonte, Jr. ang labinlimang-taong pangarap na pag-uugnay ng Abenida Commonwealth at Lansangang Quirino sa halagang \xe2\x82\xb120 milyon - \xe2\x82\xb1140 milyon, malapit sa Daang Zabarte at Metro Manila Assembly Hall ng Mga Saksi ni Jehova. Natapos ang proyekto noong Mayo 2011.\n_START_SECTION_\nPaglalarawan ng ruta\n_START_PARAGRAPH_\nNagsisimula ang Lansangang Quirino mula Norzagaray, Bulacan\xc2\xa0at dumadaan sa mga lugar ng San Jose del Monte, Malaria, Pangarap, at Lagro sa Caloocan, Novaliches,\xc2\xa0Daang C-5, Abenida Tandang Sora at nagtatapos sa Palitan ng Balintawak sa North Luzon Expressway sa Lungsod Quezon. Ito rin ang alternatibong ruta para sa mga pupunta sa Baliuag hanggang sa Daang Cagayan Valley\xc2\xa0ng Lambak ng Cagayan.\n_START_SECTION_\nMga kilalang pook at lugar\n_START_PARAGRAPH_\nSa ngayon, may iilang mga pamilihan na matatagpuan sa kahabaan ng lansangan. Ang mga pinakakilalang pamilihan sa lansangan ay SM City Fairview, Robinsons Novaliches (dating Robinsons Place Novaliches, Robinsons Nova Market at Big R), at Ayala Fairview Terraces na naglilingkod sa mga mamimiling galing sa mga pook ng Novaliches, Caloocan, at San Jose del Monte. Gayundin, may mga pamilihan na naglilingkod sa pook ng Novaliches tulad ng Novaliches Plaza Mall (o NovaMall) at SM City Novaliches sa Barangay San Bartolome. Ang mga pamilihan ng Starmall San Jose del Monte at SM City San Jose del Monte ay naglilingkod naman sa pook ng San Jose del Monte._NEWLINE_May mga paaralan na matatagpuan sa kahabaan ng lansangan. Kabilang sa mga ito ay Our Lady of Fatima University - Quezon City campus, Mater Carmeli School - Novaliches campus, School of St Anthony-Lagro, pangunahing campus ng Local University of Quezon City, Quezon City Polytechnic University - San Bartolome, at Bestlink College of the Philippines - Kaligayahan._NEWLINE_May mga palengke rin sa kahabaan ng lansangan tulad ng Novaliches Bayan sa Barangay Novaliches Proper at Tungkong Mangga Market sa San Jose del Monte. Ang lansangan ay nagbibigay ng daan papuntang pook ng La Mesa Watershed Gate kung saan matatagpuan ang Saplad ng La Mesa na tumutustos ng tubig sa Kalakhang Maynila. Matatagpuan din sa lansangan ang mga pangunahing opisina, istudyo, at transmiter of TV5, subalit noong 2013, lumipat ang punong tanggapan ng network sa bagong kompound nito na TV5 Media Center sa sangandaan ng Kalye Sheridan at Kalye Reliance sa Mandaluyong.\n_START_SECTION_\nSa hinaharap\n_START_PARAGRAPH_\nSinimulan ang pagtatayo ng MRT-7 noong 2016, at inaasahang matatapos ito sa taong 2020. Malaki ang maitutulong nito sa pagpapaluwag ng daloy ng trapiko sa lansangan._NEWLINE_Tatlo sa mga ipinapanukalang estasyon ay matatagpuan sa lansangan. Ang mga ito'y Quirino, Sacred Heart, at Tala."